Naser Khader (RV), 2004-04-14:
Tak til ministeren og tak til alle ordførerne for den imødekommenhed, der har været over for vores forslag om en dynamisk handleplan.
Jeg er også glad for, at ministerens serviceeftersyn er blevet inspireret af Det Radikale Venstres forslag, og at man er enig i målet og i sigtet.
Det er jeg meget glad for. Jeg synes, det er fint, at vi får sat en proces i gang, for det er det, der er behov for.
Der er behov for at få sat en proces i gang, der kan ende med, at vi får nordiske tilstande.
For det er sådan, at i Sverige og Norge er de meget, meget længere end os i forhold til røgfri zoner m.v. Vi er faktisk et af de dårligste lande i forhold til ikkerygeres ret til at være fri for at blive generet af rygning.
Grækenland er det land, der er værre end os.
Men vi havde gerne set, at man havde støttet vores forslag.
Vi er glade for, at man starter processen.
Vi synes, at processen skal overvåges.
Og når man er kommet frem til, hvordan det ser ud i dag, så synes jeg, at vi skal gå videre og fortsætte denne proces.
Ministeren siger, at gældende regler ikke bliver overholdt, og ministeren vil have mere respekt for loven.
Men det kan man kun opnå på to måder, dels ved at sørge for, at de gældende regler er legitime - det er også det, der er baggrunden for vores handlingsplan, som inddrager parterne; det er vigtigt, at parterne, de forskellige parter, både hospitalerne, restaurationsbranchen, kommunerne m.v., også føler ejerskab over for de tiltag, der skal til - dels ved at indføre sanktioner.
Igennem den proces, der har været de seneste måneder, har jeg fået en del mail, bl.a. fra medarbejdere, der arbejder visse steder, hvor man har indført rygeregler.
Men, som flere skriver, bliver de ikke overholdt, og når de bliver overtrådt, så er der ingen sanktioner forbundet med det.
Så lovgivning vil medføre, at den enkelte medarbejder kan sige: Det er min ret at være fri for at blive generet af passiv rygning.
For det er i dag dokumenteret, at passiv rygning er skadelig.
Ministeren vil som sagt også have overblik over de gældende regler; han har kontaktet kommuner, amter, brancheorganisationer.
Dette arbejde havde vi gerne set indgå
i udvalgsarbejdet i forbindelse med vores forslag, så vi kunne gennemføre det generelle princip, at man skal kunne færdes uden at blive udsat for passiv rygning.
For det er rigtigt nok, som ministeren og andre ordførere har været inde på, at antallet af rygere er faldende, men faktum er, at antallet af storrygere er uændret i Danmark.
De tilbageværende rygere er storrygere.
Antallet af cigaretter, der bliver røget i Danmark, er uændret siden 1970'erne.
Der bliver røget ca. 8 millioner cigaretter om dagen.
Der bliver røget lige så meget på arbejdspladserne som altid, så der har det ikke været faldende.
Det generer mange, f.eks. astmatikere, at de ikke kan udføre deres arbejde uden at blive udsat for passiv rygning, og der er almindelige regler om arbejdsmiljø.
Hovedmålet med vores forslag, som jeg var inde på tidligere, er at få startet en proces, der kan sikre ikkerygeres ret til at være fri for passiv rygning.
handler ikke om at jagte rygerne.
Det handler ikke om at forbyde tobak.
Det handler om ikkerygeres ret til at kunne færdes i det offentlige rum og leve et almindeligt liv uden at blive udsat for passiv rygning.
At man ryger, er jo en privatsag, men hvor man ryger, er en social sag.
Helt konkret går vores forslag om en handleplan ud på, at eksempelvis børn og unge kan færdes og opholde sig i offentlige lokaler og på offentlige steder uden at blive udsat for passiv rygning og således, at patienter, passagerer, personale, studerende, forbrugere, besøgende og personale på kunstmuseer, udstillingslokaler m.v. også kan være fri for passiv rygning. Den anden del af vores forslag handler om tilbud om rygeafvænning, for det er sådan, at der er behov for gode tilbud til den store gruppe af storrygere, der er tilbage.
Afvænningsraten for rygere er lavere end for alkoholikere og narkomaner.
Vi vil gerne have antallet af rygere ned gennem afvænning, ikke gennem dødsfald.
Det handler om velfærd, om gode og flere leveår.
Rygere lever kortere og lider af alvorlig sygdom i deres sidste leveår.
Det med frivillighed har været anført flere gange, og i Det Radikale Venstre er vi også enige i, at langt hen ad vejen skal det bygge på frivillighed.
Det er også blevet anført, at det offentlige ikke skal blande sig på det område, men vi har allerede love på området, de er bare ikke tilstrækkelige, og de bliver heller ikke håndhævet tilstrækkeligt. Det offentlige blander sig allerede, så det er ikke noget nyt, og det er ikke altid, at frivillige tiltag batter.
Det er så fundamental en rettighed, at lovgivning er på sin plads.
Angående frivillighed var der på et tidspunkt en hjemmeside, der hed www.fritvalg.info.
Det var en hjemmeside for et frivilligt samarbejde mellem Sundhedsstyrelsen og restaurationsejerne, hvor man havde en liste over de restauranter, der tilbød røgfri pladser.
Denne hjemmeside er blevet nedlagt.
Men alt i alt er jeg tilfreds med den imødekommenhed, der har været, og vi vil gerne arbejde videre med vores beslutningsforslag i udvalget, også for ligesom at skubbe på for at få fortsat den proces, som ministeren nu har sat i gang.